Zhantas/Cleaned-Kyrgyz_Wikipedia huggingface dataset:
Усубалиев Бейшенбай

Усубалиев Бейшенбай – жазуучу. Нарын районунун Оттук айылында 1954-жылдын 9-декабрында туулган. 1971-жылы Оттук орто мектебин бүтүрүп, 1971-1972-жж. Нарын облустук «Нарын правдасы» гезитинде адабий кызматкер болуп иштеген. 

1977-жылы Кыргыз улуттук университетинин филология факультетин аяктаган. 1972-1979-жж. ушул эле университеттин кыргыз тил илими кафедрасында улук лабо-рант, саатчы-окутуучу болуп эмгектенген. 1980-1982-жж. Кыргыз улуттук университе-тинин аспирантурасында окуп, 1983-жылы кандидаттык диссертациясын коргогон. 

1983-1989-жж. «Мектеп» басмасында редактор, улук редактор, 1989-1990-жж. Кыргыз улуттук университетинин кыргыз тил илими кафедрасында улук окутуучу, 1990-1991-жж. Кыргыз Республикасынын Улуттук илимдер академиясынын тил илими институтунда улук илимий кызматкер болуп иштеген. 1991-жылы Улуттук илимдер академиясынын докторантурасына өтүп, 1994-жылы докторлук диссертациясын жактап, 1994-1999-жж. Улуттук илимдер академиясынын тил илими институтунда башкы илимий кызматкер, 1999-2001-жж. Кыргыз-Түрк «Манас» университетинде профессор, 2001-2002-жж. М.Кашгари-Барскани атындагы Чыгыш университетинин гуманитардык билимдер факультетинин деканы, 2003-2009-жж. аталган университеттин журналистика бөлүмүнүн башчысы, профессору, араб тили кафедрасында профессор болуп эмгектенип келет. 

Чыгармачылыгы мектепте окуп жүргөндө башталып, алар республикалык жана райондук гезиттерге чыгып турган. 1972-жылы Нарын облустук «Нарын правдасы» гезитинде «Чал жана дарак» аттуу алгачкы аңгемеси жарыяланган. Ошондон баштап чыгармачылык менен алектенип келатат. 

«Түтүн» аттуу жыйнагы Кыргызстан Жазуучулар союзунун жылдын мыкты китеби, «Кызык», «Шишек» аттуу аңгемелери «Кыргызстан маданияты» гезитинин жыл-дын мыкты аңгемеси сыйлыгына татыган. 50гө чукул повесть, аңгеме, көркөм очерк, публицистикалардын автору. Илим жаатында жүздөн ашуун илимий эмгектин, анын ичинде үч илимий монографиянын, бир окуу китебинин автору, филология илимдери-нин доктору, профессор, Эл аралык Айтматов академиясынын академиги.

1989-жылдан СССР Жазуучулар союзунун мүчөсү.

 Жарык көргөн китептери 
 Кыргыз тилинде 
Түркүк: Аңгемелер. - Ф.: Мектеп, 1984. - 48 б.

Көз: Повесть жана аңгемелер. - Ф.: Адабият, 1989. - 136 б.

Түтүн: Повесть жана аңгемелер. - Ф.: Адабият, 1991. - 238 б.

Түн: Повесттер. - Б.: Авразия, 2009. - 412 б.

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Үмөтов Эрмек

Үмөтов Эрмек – жазуучу. Кара-Буура районунун Бейшеке айылында 1953-жылы 29-январда туулган. 1975-жылы СССРдин 50 жылдыгы атындагы Кыргыз мамлекеттик университетинин механика-математикалык факультетин бүтүргөндөн кийин, өзүнүн эмгек жолун Фрунзедеги политехникалык институтта мугалим болуп иштөөдөн баштаган.

1976-1979-жж. Нарын облустук «Нарын правдасы» гезитинде кабарчы, бөлүм башчы, ал эми 1979-1981-жж. комсомолдун Нарын шаардык комитетинде бөлүм баш-чы, экинчи катчы, 1981-1983-жж. партиянын Манас райкомунда инструктор, 1983-1988-жж. Манас райондук «Эмгекке даңк» гезитинин редактору, 1988-1991-жж. Талас район-шаар аралык «Эмгек шаңы» гезитинде башкы редактор болуп эмгектенген.

1991-1993-жж. Ташкендеги Жогорку партиялык мектептин журналистика бөлүмүнүн угуучусу болгон.

1991-2006-жж. Талас облустук «Талас турмушу» гезитинде башкы редактор, 2006-2009-жж. Талас районундагы «Андаш» алтын кенин иштетүүнү көздөгөн Британиялык «Андаш майнинг компани» фирмасында пресс-катчы, 2009-жылдан Талас облусунун мамлекеттик телекөрсөтүү жана радио уктуруу компаниясынын төрагасы болуп иштеп келет.

Бир катар публицистикалык, тарыхый макалалардын автору. Аңгеме, повесть, сатиралары «Ала-Тоо» журналына, «Кыргызстан маданияты» жумалыгына жана «Көктөм», «Жаш калем» адабий альманахтарына, республикалык мезгилдүү басылмаларын-да жарыяланган. 

2002-жылы Журналисттер союзунун Сүйүнбай Эралиев атындагы сыйлыгынын лауреаты болгон. 

1993-жылдан Кыргызстан Журналисттер союзунун, 1998-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Сыр: Аңгемелер жыйнагы. - Ф.: Мектеп, 1979. - 52 б.

Умтулуу: Повесть. - Ф.: Салам, 1982. - 146 б.

Таш алдындагы кат: Повесть. - Ф.: Салам, 1986. - 103 б.

Үмөт Молдо: Даректүү баян. - Б.: Салам, 2001. - 281 б.

Талас - рух ордосу: Сүрөттүү тарых баян. - Б.: Учкун, 2004. - 220 б. 

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Үсөналиева Мырзабүбү

Үсөналиева Мырзабүбү - жазуучу жана котормочу. Жайыл районунун Кызыл-Октябрь айылында 1946-жылы 15-ноябрда туулган.

1964-жылы Кара-Балта шаарындагы мектеп-интернатты, 1970-жылы Кыргыз мамлекеттик университетинин чет тилдер факультетин бүтүрүп эмгек жолун мугалимдик кесипте Жайыл районунун Талды-Булак орто мектебинде баштаган. 

М.Үсөналиеванын повесттери, аңгемелери республикалык «Литературный Кыргызстан» журналында жана кыргызстандык авторлордун чыгармаларын камтыган «Горизонт» жыйнагында жарык көргөн. Чыгармаларын орус тилинде жазган авторлордон.

Жазуучунун чыгармачылык эмгегинде орчундуу орунду котормочулук ээлейт. К.Акматовдун «Мунабия» аңгемесин, «Архат» романын, С.Раевдин «Соцреализм» жана башка аңгемелерин, К.Иманалиевдин повесттерин, ж.б. бир топ кыргыз жазуучуларынын прозалык чыгармаларын орус тилине которгон. Анын котормолорунун көбү россиялык белгилүү басмаларда жарык көргөн.

1994-жылы «Эмгек ардагери» медалы менен сыйланган.

1995-жылдан Кыргыз Республикасынын Жазуучулар Союзунун мүчөсү. 

 Жарык көргөн китептери 
 Орус тилинде 
Восхождение: Повесттер жана аңгемелер жыйнагы. – Ф.: Адабият, 1992. – 118 б.

Девичья душа-девичья краса: Повесттер, аңгемелер, котормолор. – Б.: Учкун, 1998. – 222 б.

 Котормолору 
 Орус тилинде 
Акматов К. Архат в кн: “Открывая друг друга”, – М.: ООО “Дрофа” – 2007.

Акматов К. Архат: роман. – М.: Московский парнас, 2008. – 351 с.

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Үсөнбаев Замирбек

Үсөнбаев Замирбек – акын. Фрунзе шаарында 1951-жылдын 1-сентябрында туул-ган. 

1968-жылы орто мектепти, 1979-жылы СССРдин 50 жылдыгы атындагы Кыргыз улуттук университетинин филология факультетин бүтүргөн.

1968-жылдан баштап Токтогул Сатылганов атындагы Кыргыз мамлекеттик филармонияда эмгектенет. З.Үсөнбаев чет өлкөлөрдү кыдырып, АКШ, Японияда, Кытай Эл Республикасында, Түркияда, Швецияда өз өнөрүн тартуулаган.

1991-жылдан баштап А.Үсөнбаев атындагы “Кыргыз эл шайырлары” тобунун көркөм жетекчиси.

1979-жылы Кыргызстан Ленин комсомолу сыйлыгы берилип, Бүткүл дүйнөлүк жаштар жана студенттер фестивалынын дипломанты болгон. 1983-жылы «Кыргыз ССРинин эмгек сиңирген артисти» деген наам берилген.

1991-жылы “Кыргыз Республикасынын эл артисти” наамы ыйгарылып, 1997-жылы Токтогул атындагы Мамлекеттик сыйлыктын лауреаты болгон. 

2001-жылы Кыргыз Республикасынын Улуттук аттестациялык комиссиясынын чечими менен «Музыкалык искусство» адистиги боюнча профессор окумуштуулук наамы берилген. 

2002-жылы «Даңк» медалы менен сыйланган.

2011-жылы 3-даражадагы Манас орденинин, 2021-жылы 2-даражадагы Манас ордени ыйгарылды. 

1985-жылдан Кыргыз Республикасынын Улуттук жазуучулар союзунун мүчөсү.

 Жарык көргөн китептери 
 Кыргыз тилинде 
Замирбектин ырлары: – Ф.; Кыргызстан, 1985. – 62 б.

Алымкул төкмө жүз жашта: Эскерүүлөр. – Б.: Баласагын, 1994. – 105 б.

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Чакиев Таштанбек

Чакиев Таштанбек – акын. 1970-жылы Түп районунун Күрмөнтү айылында туулган. 1987-жылы Күрмөнтү айылындагы Ильич атындагы орто мектепти, 1996-жылы К. Тыныстанов атындагы Ысык-Көл мамлекеттик университетинин филология факультетин бүтүргөн. 

1996–2007-жж. К.Тыныстанов атындагы Ысык-Көл мамлекеттик университетинде жана Бишкек мамлекеттик экономика жана ишкердүүлүк университеттеринде окутуучу, андан соң 2008-жылдан тартып 2020-жылга чейин Кыргыз Республикасынын Саламаттык сактоо министрлигинен тартып бир катар министрликтерде Мамлекеттик тил боюнча адис болуп иштеген. 

2004-жылы Эл аралык Ч.Айтматов атындагы фонд тарабынан өткөрүлгөн “Дебют-2004” сынагынын лауреаты болгон.

2005-жылы “Күн дидары” аттуу ырлар жыйнагы жарык көрүп, ошол эле жылы Кыргыз Республикасынын Улуттук Жазуучулар союзуна мүчөлүккө кабыл алынган.

2022-жылы анын орус элинин классиги Иван Буниндин аңгемелеринин негизиндеги "Караңгы аллеялар" котормолор жыйнагы КР Улуттук жазуучулар союзу тарабынан жогору бааланып: "Жылдын мыкты котормосу" сыйлыгына татыган. 

2023-жылы Т.Чакиев "Түнт токойдун коюнунда" котормолор жыйнагы үчүн Улуттук жазуучулар союзу жана КР Маданият, маалымат жана туризм министрлиги тарабынан уюштурулган улуттук "Алтын калем" сыйлыгына ээ болгон. 
 Жарык көргөн китептери 
 "Күн дидары": Ырлар. – Б.: ОсОО Аят, 2005. – 110 б.
 "Алтын жебе": Ырлар. – Б.: Кыргызпатент, 2009. – 80 б.
 "Сүйүү лабиринти": Ырлар. - Б.: ОсОО "Аят" 2017. - 120 б.

 Котормолору: 

 "Кутучадагы адам": Проза. - Б.: Осоо "Аят". 2020. - 125 б.
 "Караңгы аллеялар": Проза. - Б.: "Улуу Тоолор" ЖЧК. 2022. - 157 б.
 "Түнт токойдун коюнунда": Проза. - Прозоа.: "Улуу Тоолор" ЖЧК. 2024. - 127 б.
 "Өзөн жээгиндеги үй": Поэзия. -Б. ОсОО "Аят". 2013. - 91 б. 
 

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Чокоев Зарылбек (Молдоиса уулу Зарылбек)

Чокоев Зарылбек (Молдоиса уулу Зарылбек) - акын, жазуучу. Кемин районунун Кичи-Кемин айылында 1947-жылы 22-сентябрда туулган.

1966-жылы Кичи-Кемин орто мектебин бүткөн соң аскерге чакырылып, Совет-тик Армиянын катарында кызмат өтөгөн.

1969-жылы Фрунзе аэропортунда авиомеханик кесибинде бир жыл иштеп, 1975-жылы СССРдин 50 жылдыгы атындагы Кыргыз мамлекеттик университетинин тил жана адабият бөлүмүн аяктайт. Кыргыз телерадио комитетинде редактор, Кемин райондук «Эмгек жарчысы» гезитинде бөлүм башчы, республикалык балдар китепканасында башкы библиограф, 1987-жылы Ысык-Көл районунда санаторий-пансионаттарда иштеп, «Торой» өндүрүштүк-соода фирмасын түзгөн.

1971-жылы алгачкы «Ак ниет» аңгемеси «Кыргызстан пионери» гезитине жарыяланып, кийин ырлары, эссе, новелла, котормолору адабий альманахтарга, журналга, мезгилдүү басма сөз беттеринде үзүлбөй жарык көрүп, радио берүүлөрдөн кеткен. Автордун айрым аңгемелери орус, украин, казак тилиндерине которулган.

Эстон жазуучусу Хейно Вяли, белорус жазуучусу Алена Васильевич, орус жазуучусу Лев Разгон, түркмөн жазуучусу Амангелди Шыхлыевдин чыгармаларын кыргыз тилине которгон.

1982-жылы алгачкы «Турмуш кайрыгы» аттуу китеби жарык көргөн.

1995-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Турмуш кайрыгы – Ф.: Мектеп, 1982. – 44 б.

Орошон курак. – Ф.: Адабият, 1989. – 118 б.

Ата конуш. – Б.: Кыргызстан жазуучулар союзу, 1997. – 192 б.

Ырсынак. – Б.: Бийиктик, 2001. – 120 б.

Олуя. – Б.: Бийиктик, 2002. – 128 б.

Сыр булак. – Б.: Бийиктик. 2008. – 118 б.

Эгиз мыймый. – Б.: Бийиктик. 2008. – 8 б.

 Орус тилинде 
Прорицатель. – Б.: Бийиктик. 2007. – 432 с. 

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Чокотегин Мырзабек

Чокотегин Мырзабек – жазуучу. Жумгал районунун Куйручук айылында 1949-жылы 16-январда туулган. 

Айылдык мектептерде окуп, эмгек ишмердиги 1966-1967-жж. боз үй жыгачын жасоо менен башталган.

1967-1972-жж. СССРдин 50 жылдыгы атындагы Кыргыз мамлекеттик университетинин экономика, 1990-1996-жж. юридикалык факультеттерин бүтүргөн. Бүткүл союздук курстардан (Москва, Харьков) өткөн. 

1972-1973-жж. Аскер деңиз флотунда кызмат өтөп, 1973-1994-жж. айыл чарба министрлигинин борбордук апаратында жетектөөчү адис, тармактык бөлүмдөрүндө бөлүм башчы, башкы адис, 1994-1995-жж. айыл чарба кооперативинде төрага, 1995-1997-жж. жоопкерчилиги чектелген «Агро-Эсеп» коомунда аудитор болуп иште-ген.

Чыгармачылыгы мектепте окуп жүргөндө башталып, жергиликтүү гезиттерге кабар, студенттик жылдарында болочок кесиптерине карата макалаларды жазуу менен алектенген.

«Эркин-Тоо», «Кыргыз Туусу», «Кыргыз руху», «Чүй баяны», «Теңир-Тоо» гезиттеринде жарыяланган көптөгөн ар багыттагы көлөмдүү макалалардын автору. 

1999-жылдан баштап көркөм адабий чыгарма жазууга киришкен. 2004-жылы «Бабалар баяны» алгачкы ырлар жыйнагы жарык көргөн. Учурда «Мунарык күндөр» аттуу ырлар жыйнагы басууга даярдалууда.

2009-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Бабалар баяны: Ырлар. - Б.: Кирпи, 2004. - 96 б.

Боз үй – байыркы бабаларыбыздан мурас турак жай. - Б.: Бийиктик, 2007. - 56 б.

Кыргыз жылкысы, алгыр куштары жана тайгандары. - Б.: Бийиктик, 2009. - 64 б.

Туюм. Сатиралык аңгемелер жыйнагы. - Б.: Алтын тамга, 2009. - 80 б.

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Чолпонбаев Токуш

Чолпонбаев Токуш - акын, жазуучу. Кара-Кулжа (Совет) районунун Алтын-Күрөк айылында 1937-жылы 5-майда туулган. Орто мектепти бүткөндөн кийин 1957-1962-жж. Ош облусунун мугалимдер институтун орус тил жана адабияты факультетинде билим алган. Институтта окуп жүргөндө комсомолдук уюмдарды жетектеген, «Мугалимдер үчүн» гезитинде жооптуу катчылыкты коомдук башталгычта алып барган жана ырлары «Мугалимдер үчүн», «Ленин жолу» гезиттеринде жарыяланып турган. 

1962-1963-жж. эмгек жолун Чалма айылдык советине караштуу Ленинчил жаш орто мектебинен баштап, 1964-1965-жж. Карагуз, Өзгөн районуна караштуу Шопоков атындагы орто мектепте директор, 1965-1972-жж. Өзгөн, Совет районунун партиялык комитетинде инструктор, 1969-жылы Ташкендеги жогорку партиялык мектебин ийгиликтүү аяктап, Кара-Кулжа райондук партия комитетине инструктор болуп дайындалган. 

Чарбанын деңгээлинде тажрыйбалуу семинарларды өткөрүп, республикалык, облустук басма сөз беттерине жарыяланган.

1995-жылы Кыргыз Республикасынын Жогорку Советине депутаттыкка ат салышкан. 

КПСС БКнын, райондук, облустук жана республикалык партия комитеттеринин мактоо баракчалары менен сыйланган. 

1995-жылы ардактуу эс алууга чыккандан кийин өзүнүн жеке чыгармачылык ишине киришип ыр жыйнактарын, одаларын, сатиралык китептерин чыгарган. Карагуз айыл өкмөтүнүн, Кара-Кулжа райондук акиминин кеңешчиси.

1969-жылы В.И.Лениндин 100 жылдык юбилейлик медалы менен сыйланган. 1972-жылы Эл агартуусунун отличниги, Ош – 3000 мааракесинин ыр жазуу боюнча лауреаты. 

2002-жылдан Кыргыз Республикасынын Жазуучулар союзунун мүчөсү. 

 Жарык көргөн китептери 
 Кыргыз тилинде 
Аскардын ыры. - Ош: Облбасмаканасы.

Физиканын ыры. - Ош: Облбасмаканасы.

Эрке тоолор: Ырлар. - Ош: ДИП Полиграфия, 2009. - 104 б.

Ийне: Сатиралык жыйнак. - Ош: Облбасмаканасы, 2009. - 180 б. ж.б.

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Шабаева Малика

Шабаева Малика (1951–2002) – акын. Алай районунун Сопу-Коргон айылында 1951-жылы туулган. 1976-жылы СССРдин 50 жылдыгы атындагы Кыргыз мамлекеттик университетинин филология факультетин бүтүргөн. Кыргызстан Жазуучулар союзунун көркөм адабиятты үгүттөө бюросуна иштеп, 1999-жылдан акыркы күндөрүнө чейин Кыргыз Республикасынын Өкмөтүнө караштуу Үй-бүлө, аялдар жана жаштар иштери боюнча мамлекеттик комиссияда кызматкер болуп иштеген.

Алгачкы ырлары 1976-жылы республикалык басма сөз беттеринде жарык көргөн.

1977-ж. «Ала-Тоо поэзиясы» республикалык фестивалынын дипломанты болгон.

 Жарык көргөн китептери 
 Орус тилинде 
Начало: Стихи. – Ф.: Кыргызстан, 1982. – 48 с.

Откровение: Стихотворения. – Ф.: Мектеп, 1986. – 36 с.

Автопортрет. Стихи. – М.: Мол.Гвардия, 1988. –31 с. 

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Шабданов Масалбек

Шабданов Масалбек Бакай-Ата районунун Үрмарал колхозунун Маданият айылында 1944-жылы 26-октябрда туулган. 

Эмгек жолун 1957–1964-жж. Үрмарал колхозунда чабан болуп иштөөдөн баштаган. 1968–1970-жж. ошол эле колхоздун комсомол уюмунун катчысы, 1970–1971-жж. Талас райондук комсомол комитетинин уюштуруу бөлүмүнүн инспектору, 1972–1974-жж. Үрмарал колхозунун комсомол комитетинин катчысы болуп иштеп жүрүп, 1974-жылы СССРдин 50 жылдыгы атындагы Кыргыз мамлекеттик университетинин филология факультетин аяктаган. 

1975–1977-жж. Ташкендеги КПСС БКнын жогорку партиялык мектебин бүтүрүп, 1977–1979-жж. Ленинполь райондук Аткаруу комитетинин маданият бөлүмүнүн башчысы, 1979–1981-жж. райондук «Айыл Жарчысы» гезитинин бөлүм башчысы, 1981–1990-жж. Үрмарал колхозунун профкомунун төрагасы, 1990–1991-жж. райондук Кеңештин уюштуруу бөлүмүнүн башчысы, 1991-жылы Бакай-Ата райондук «Айыл Жарчысы» гезитинин башкы редактору болуп иштеген. Бакай-Ата районунун Ардагерлер кеңешинин төрагасы, райондук диний иштердин жетекчиси, “Кыргыз тил” коомунун төрагасы сыяктуу коомдук иштерди аткарып келет. 

Жүздөгөн макалалардын, публицистикалык ой толгоолордун автору. 

СССРдин 4 медалы, Кыргыз ССРинин Жогорку Кеңешинин Президиумунун Ардак грамотасы, КПСС БКнын, ВЦСПСтин, ВЛКСМдин, райондук, облустук комитеттеринин 20 Ардак грамоталары, Талас облусунун 60 жылдык медалы, СССР ВДНХсынын күмүш медалы менен сыйланган.

2006-жылы «Кыргыз Республикасынын маданиятына эмгек сиңирген ишмер», 2007-жылы «Кыргыз Республикасынын өзгөчө эмгек сиңирген ардагери» деген наам-дарга татыктуу болгон. 

1996-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Көрүндүк. – Ф., 1988.

Өмүр ыйы. – Б.: Бийиктик, 1994. 

Күн кечүүсүндөгү кездешүүлөр. – Б.: Бийиктик, 1995.

Бакай-Ата таланттары. – Талас, 1998.

Кайыптар аралында. – Б.: Бийиктик, 2000.

Жүрөктөгү жазуулар. – Б.: Бийиктик, 2007.

Кайыптар аралында. – Б.: Бийиктик, 2007. 

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары
Шайдуллаева Топчугүл

Шайдуллаева Топчугүл Жолдошевна - жазуучу, публицист, илимпоз.

Баткен районунун Кара-Булак айылында 1960-жылы 24-январда туулган. 1977-жылы Кара-Булак орто мектебин, 1982-жылы Кыргыз мамлекеттик университетинин журналистика бөлүмүн бүтүргөн.

Эмгек жолун ошол эле университеттин социологиялык лабораториясынын кызматкери болуп иштөөдөн баштаган. 

1985–1989-жж. Кыргыз мамлекеттик университетинин алдындагы аспирантурада окуган. 

1990–1992-жж. Кыргыз мамлекеттик кыз-келиндер педагогикалык институтунда окутуучу болуп эмгектенген. 

1992-жылы социология илимдеринин кандидаты.

1992–1993-жж. Кыргыз мамлекеттик университетинин философия кафедрасынын окутуучусу

1993–2003-жж. Бишкек гуманитардык университетинин социология кафедрасынын доценти, кафедра башчысы.

2003–2004-жж. Кыргыз Республикасынын Омбудсменинин (Акыйкатчысынын) аппаратында маалыматтык-басма бөлүмүнүн башчысы.

2004-жылдын октябрь айынан “Агропресс” республикалык айыл чарба басылмасынын башкы редактору, “Агроиздательство” коомдук фондунун директору.

2000-жылдан Кыргыз Республикасынын Жазуучулар союзунун мүчөсү.

2007-жылдан Борбор Азия ПЕН-клубунун вице-президенти.

 Сыйлыктары 
2000-ж. “Акыркы раис” аңгемеси Кыргыз Республикасынын Өкмөтү тарабынан уюштурулган “Элет тагдыры – эл тагдыры” сынагынын байгесине татыган.

2000-ж. – “Жан шерик” аңгемелер жыйнагына Кыргыз Республикасынын Жазуучулар союзунун “2000-жылдын эң мыкты китеби” диплому ыйгарылган.

2006-ж. Кыргыз Республикасынын Ардак грамотасы менен сыйланган.

2018-ж. – Кыргыз Республикасынын Маданиятына эмгек сиңирген ишмери.

2017-ж. – Түрксой уюмунун “Баласагын”медалы менен да сыйланган.

2021-ж. – Улуттук "Алтын калем" сыйлыгынын ээси.

2022-ж. – “Балакана” китеби "2022-жылдын Мыкты китеби" дипломун алган.

“Кайдасыңар кадырлуу агайлар!?”, “Жакырчылык жана гендер маселеси”, “Шелекке барып, челекке түшкөн кыргыздар” ж.б. макалалары эл аралык уюмдардын сынактарынын байгелерине татыган. 

 Жарык көргөн китептери 

 Кыргыз тилинде 

 Кызбала: Илимий-публицистикалык чыгармалар. – Б.: Сабыр, 1999. – 64 б.
 Жан шерик: Аңгемелер. – Б.: Сабыр, 2000. – 72 б.
 Кыргызстандагы гендердик өнүгүү: Илимий-популярдуу макала. – Б.: Бийиктик, 2005. – 112 б.
 Ташка чыккан гүл: Публицистикалык макалалар. – Б.: Бийиктик, 2006. – 284 б.
 Акылкасас: Аңгемелер жыйнагы. – Б.: Бийиктик, 2008. – 176 б. 

Айрым аңгемелери орус, англис, казак, азербайжан, фин тилдерине которулуп, жарык көргөн. 

 Маданиятта 

 “Азапка салган айыз”, “Келин таш” аңгемелеринин негизинде кыска метраждуу көркөм фильмдер тартылган.

 Колдонулган адабият 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. – 456 б. ISBN 978-9967-26-379-6
Категория: Кыргыз Республикасынын жазуучулары